[pic] | EUROOPA ÜHENDUSTE KOMISJON |

Brüssel 15.2.2007

KOM(2007) 57 lõplik

Ettepanek

NÕUKOGU OTSUS,

ühenduse seisukoha kohta AKV-EÜ ministrite nõukogus seoses otsusega, millega muudetakse AKV-EÜ nõukogu otsust nr 3/2001, mis käsitleb Somaaliale 8. ja 9. Euroopa Arengufondist vahendite eraldamist

(komisjoni esitatud)

SELETUSKIRI

AKV-EÜ partnerluslepingu artikli 93 lõikes 6 on Somaaliaga sarnases olukorras olevate riikide jaoks eraldi säte. Kõnealuse artikliga lubatakse AKV-EÜ ministrite nõukogul võtta vastu otsus anda Somaaliale ette nähtud eriabi, mis võib hõlmata nii institutsioonide väljaarendamist kui ka majandusliku ja sotsiaalarenguga seonduvat tegevust ja mille puhul arvestatakse eelkõige elanikkonna kõige haavatavamate osade vajadustega. Nimetatud säte jõustati AKV-EÜ ministrite nõukogu 20. detsembri 2001. aasta otsusega nr 3/2001[1], millega eraldati Somaaliale 9. Euroopa Arengufondist finants- ja tehniliseks koostööks 149 miljoni euro suurune summa.

AKV-EÜ partnerluslepingu IV lisa artikli 3 lõikega 5 antakse ühendusele võimalus suurendada riikidele antavaid eraldisi, et arvestada erivajadusi või erakorralisi tulemusi. IV lisa artikli 5 lõikes 2 on sätestatud võimalus korraldada erakorralistel asjaoludel läbivaatamine, millele on viidatud humanitaar- ja hädaabi käsitlevates sätetes.

2006. aastal korraldati Somaalias erakorraline läbivaatamine. Erakorralise läbivaatamise tulemusena järeldati, et vajaduste ja tulemuste analüüsi põhjal ning arvestades Somaalia erinõudeid, tuleb vahendite kättesaadavuse piires ja lähtuvalt AKV-EÜ ministrite nõukogu otsusest suurendada rahalisi vahendeid Somaaliale antava eriabi rakendamise strateegia (2002-2007) raames.

Lisatud AKV-EÜ ministrite nõukogu otsuse eelnõuga, millega muudetakse AKV-EÜ ministrite nõukogu 20. detsembri 2001. aasta otsust nr 3/2001, tehakse 9. Euroopa Arengufondist täiendav 36 144 798 euro suurune eraldis rahastamiseks üleminekuperioodil kuni 10 Euroopa Arengufondi jõustumiseni.

Vastavalt sellele teeb komisjon ettepaneku, et nõukogu võtaks vastu lisas esitatud otsuse.

Ettepanek

NÕUKOGU OTSUS,

ühenduse seisukoha kohta AKV-EÜ ministrite nõukogus seoses otsusega, millega muudetakse AKV-EÜ nõukogu otsust nr 3/2001, mis käsitleb Somaaliale 8. ja 9. Euroopa Arengufondist vahendite eraldamist

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 310 koostoimes artikli 300 lõike 2 teise lõiguga,

võttes arvesse Cotonous 23. juunil 2000. aastal allkirjastatud AKV-EÜ partnerluslepingut[2] ja Luxembourgis 25. juunil 2005. aastal allkirjastatud läbivaadatud AKV-EÜ partnerluslepingut[3],

võttes arvesse 18. septembril 2000. aastal sõlmitud sisekokkulepet ühenduse abi rahastamise ja haldamise kohta vastavalt AKV-EÜ partnerluslepingu finantsprotokollile[4],

võttes arvesse komisjoni ettepanekut

ning arvestades järgmist:

(1) 20. detsembri 2001. aasta otsusega nr 3/2001 eraldas AKV-EÜ nõukogu 9. Euroopa Arengufondist Somaaliale 149 miljoni euro suuruse summa.

(2) AKV-EÜ partnerluslepingu IV lisa artikli 3 lõikega 5 antakse ühendusele võimalus suurendada riikidele antavaid eraldisi, et arvestada erivajadusi või erakorralisi tulemusi.

(3) AKV-EÜ partnerluslepingu IV lisa artikli 5 lõikes 2 sätestatakse võimalus korraldada erakorralistel asjaoludel läbivaatamine, millele on viidatud humanitaar- ja hädaabi käsitlevates sätetes. Somaalia koostööprogrammi erakorralise läbivaatamise järelduste alusel on Euroopa Arengufondist vaja eraldada täiendavaid rahalisi vahendeid, et tagada pidev toetus Somaalia elanikkonnale, kuni 10. Euroopa Arengufondi jõustumiseni.

(4) Ühenduse seisukoha kujundamisel AKV-EÜ ministrite nõukogus tuleks juhinduda sellest, et viimane võtab vastu otsuse eraldada täiendavad rahalised vahendid 9. Euroopa Arengufondist,

ON TEINUD JÄRGMISE OTSUSE:

Artikkel 1

Ühenduse seisukoht AKV-EÜ ministrite nõukogus seoses Somaaliale 9. Euroopa Arengufondist vahendite eraldamisega põhineb lisana esitatud AKV-EÜ ministrite nõukogu otsuse eelnõul.

Artikkel 2

Väiksemaid muudatusi otsuse eelnõus võib teha ilma nõukogu täiendava otsuseta.

Brüssel,

Nõukogu nimel

eesistuja

LISA

Eelnõu:

AKV-EÜ MINISTRITE NÕUKOGU OTSUS,

millega muudetakse AKV-EÜ ministrite nõukogu 20. detsembri 2001. aasta otsust nr 3/2001, mis käsitleb Somaaliale 8. ja 9. Euroopa Arengufondist vahendite eraldamist

AKV-EÜ MINISTRITE NÕUKOGU,

võttes arvesse Cotonous 23. juunil 2000. aastal allkirjastatud AKV-EÜ partnerluslepingut[5] ja Luxembourgis 25. juunil 2005. aastal allkirjastatud läbivaadatud AKV-EÜ partnerluslepingut[6], ja eriti selle artikli 93 lõiget 6

ning arvestades järgmist:

1. AKV-EÜ partnerluslepingu artikli 93 lõikega 6 võimaldatakse AKV-EÜ ministrite nõukogul anda eriabi neile varasemate AKV-EÜ konventsioonide osalisteks olevatele AKV riikidele, kes ei ole tavapäraste valitsusasutuste puudumise tõttu AKV-EÜ partnerluslepingut allkirjastada või ratifitseerida saanud. See toetus võib hõlmata nii institutsioonide väljaarendamist kui ka majandusliku ja sotsiaalarenguga seonduvat tegevust, mille puhul arvestatakse eelkõige elanikkonna kõige haavatavamate osade vajadustega. Seda sätet kohaldatakse Somaalia suhtes.

2. 20. detsembri 2001. aasta otsusega nr 3/2001[7] eraldas AKV-EÜ nõukogu Somaaliale 9. Euroopa Arengufondist 149 miljoni euro suuruse summa finants- ja tehniliseks koostööks. Riikliku eelarvevahendite käsutaja ülesanne selle eraldise programmitööks ja rakendamiseks usaldati Euroopa Arengufondi juhtivale eelarvevahendite käsutajale.

3. AKV-EÜ partnerluslepingu IV lisa artikli 3 lõikega 5 antakse ühendusele võimalus suurendada riikidele antavaid eraldisi, et arvestada erivajadusi või erakorralisi tulemusi.

4. Nimetatud IV lisa artikli 5 lõikes 2 on sätestatud võimalus korraldada erakorralistel asjaoludel läbivaatamine, millele on viidatud humanitaar- ja hädaabi käsitlevates sätetes. Somaaliaga sõlmitud koostööprogrammi erakorralise läbivaatamise järelduste alusel on 9. Euroopa Arengufondist vaja eraldada täiendavaid rahalisi vahendeid, et tagada 10. Euroopa Arengufondi jõustumiseni pidev toetus Somaalia elanikkonnale,

ON VASTU VÕTNUD JÄRGMISE OTSUSE:

Ainus artikkel

(1) AKV-EÜ nõukogu otsusele nr 3/2001 lisatakse artikkel 3a:

"Artikkel 3a

Erakorralise läbivaatamise järelduste alusel eraldatakse Somaaliale täiendav summa 36 144 798 eurot finants- ja tehniliseks koostööks 9. Euroopa Arengufondi pikaajaliseks arenguks ettenähtud vahendite reservist, millele on osutatud AKV-EÜ partnerluslepingu I lisas osutatud finantsprotokolli artikli 3 punktis a."

(2) Käesolev otsus jõustub selle vastuvõtmise päeval.

Brüssel,

AKV-EÜ ministrite nõukogu nimel

eesistuja

[1] EÜT L 56, 27.2.2002, lk 23.

[2] ELT L 287, 28.10.2005, lk 4.

[3] EÜT L 317, 15.12.2000, lk 3.

[4] EÜT L 317, 15.12.2000, lk 354.

[5] ELT L 287, 28.10.2005, lk 4.

[6] EÜT L 317, 15.12.2000, lk 3.

[7] EÜT L 56, 27.2.2002, lk 23.